РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

20 Број: 06-2/349-12

26. децембар 2012. године

Б е о г р а д

ЗАПИСНИК

12. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 26. ДЕЦЕМБРА 2012. ГОДИНЕ

Седница је почела у 12,00 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Жељко Сушец, Биљана Илић Стошић, Јелена Травар Миљевић, Јудита Поповић, Александра Томић, Иван Карић, Живојин Станковић, Гордана Чомић, као и заменици чланова Одбора: Невена Стојановић (заменик Зорана Васића) и Радмило Костић (заменик Јелене Мијатовић).

Седници нису присуствовали чланови Одбора: Константин Арсеновић, Ивана Динић, Зоран Бојанић (нити њихови заменици), Зоран Васић, Јелена Мијатовић, Дејан Николић и Љубан Панић.

Седници је присуствовала и народни посланик Ирена Алексић.

Седници Одбора присуствовао је проф. др Милан Бачевић, министар природних ресурса, рударства и просторног планирања.

На предлог председника Одбора, једногласно је усвојен следећи

Д н е в н и р е д :

1. Информација о раду Министарства природних ресурса, рударства и просторног планирања за период август-октобар 2012. године, и
2. Разно.

Пре преласка на утврђени дневни ред, Одбор је, без примедаба, једногласно усвојио:

* Записник Девете седнице Одбора, одржане 8. новембра 2012. године;
* Записник 10. седнице Одбора, одржане 22. новембра 2012. године, и
* Записник 11. седнице Одбора, одржане 11. децембра 2012. године.

Прва тачка дневног реда **- Информација о раду Министарства природних ресурса, рударства и просторног планирања за период август-октобар 2012. године**

Министар Бачевић је предложио члановима Одбора, да у интересу ефикасности рада, одговара на питања посланика, која се односе на рад Министарства у периоду август-октобар 2012. године.

У дискусији су учествовали народни посланици: Гордана Чомић, Милица Војић Марковић, Јудита Поповић, Радмило Костић, Иван Карић и Александра Томић.

Министру Бачевићу постављано је питање колико унутар Министарства недостаје подзаконских аката као последица кашњења у изради подзаконских аката у претходном мандату. Указано на проблем недоношења подзаконских аката, с обзиром да то утиче на примену закона. Наглашено је да је кључни проблем доношење великог броја аката по хитном поступку, као и недоношење подзаконских аката. Предложено је да се као обавезни део будућих извештаја достави списак подзаконских аката који нису донети, а рок за њихово доношење је прошао, као и информацију колико се касни са доношењем подзаконаских аката за спровођење одређених закона.

Осим тога, постављена су питања у вези са експлоатацијом никла, а посебно да ли су прибављене све дозволе за пробне радове у истраживању могућности за експолатацију никла. Постављено је питање да ли се у Министарству размишља о измени споразума са Русијом у делу који се односи на рудну ренту, као и о експлоатацији нафте у Војводини, с обзиром да постоје неки показатељи да се резерве нафте убрзано експлоатишу. У току дискусије је изражено задовољство што Извештај почиње са геологијом која је наднаука у односу на друге, а истакнуто је да би било добро да министарство буде подстрекач у локалним заједницама како би се боље заштитила животна средина. Предложено је да се обуставе истраживања уљних шкриљаца. У дискусији је предложено да се у писање предлога закона укључе и неки посланици који ће сарађивати са предлагачем, што би допринело бољој информисаности посланика.

Министар је одговорио да су у току завршне припреме новог Предлога закона о геолошким и рударским истраживањима, који је на јавном увиду, из чега ће произаћи обавеза да се ураде подзаконска акта и да ће се овај предлог закона ускоро наћи у скупштинској процедури. Истакнуто је да се јавност највише интересује за висину рудне ренте за експлоатацију нафте и гаса која је код нас 3%, а у свету је од 15-25%, али је евентуална измена Споразума са Русијом у надлежности Владе, а не Министарства. Осим тога, речено је да је експлоатација нафте и гаса истовремено и економско и политичко питање, а постоји претпоставка да су резерве нафте и гаса веће него што су резултати претходних истраживања.

Одговарајући на питање поводом истраживања могућности за експолоатацију никла, министар је нагласио да је услов свих услова кориштење чистих технологија, јер код нас и нема врсте руда, за чију експлоатацији би се употребљавале тзв. прљаве технологије.

Посланици су информисани да је у припреми и Предлог закона о изменама и допунама Закона о просторном планирању.

Министар Бачевић је закључио да се у Министарству ради на основу онога што је затечено, и апеловао је на народне посланике да имају мало стрпљења.

Након расправе, Одбор је, сагласно члану 229. Пословника Народне скупштине, већином гласова (5 за и 4 уздржана), безпримедби, прихватио Информацију о раду Министарства природних ресурса, рударства и просторног планирања за период август-октобар 2012. године.

Друга тачка дневног реда **– Разно**

ПредседникОдбора је предложила да се направи Програм рада Одбора, што је потребно због прављења финансијског плана Скупштине. С тим у вези, предложила је да се у току 2013. године одрже четири јавна слушања (односно, да се јавна слушања одржавају тромесечно), при чему је напоменула да би Друго јавно слушање на тему ''Утицај ГМО (трансгена) на животну средину и здравље'' требало ускоро одржати. Осим тога, предложила је и да се одрже три седнице Одбора ван седишта Народне скупштине. Замолила је чланове Одбора да размисле о томе какве би још активности Одбор могао да има у 2013. години, како би Одбор утврдио бар оквирни план рада за 2013. годину.

У вези са добијеном информацијом од Министарства пољопривреде, шумарства и водопривреде о резултатима инспекцијске контроле овогодишњег рода кукуруза, изражено је незадовољство, јер на постављено питање на који начин ће се поступати са кукурузом за који је утврђено присуство већег нивоа афлатоксина није дат конкретан одговор.

Седница је завршена у 13,45 часова.

СЕКРЕТАР ПРЕДСЕДНИК

Милица Башић Милица Војић Марковић